སྲིད་གཞུང་གིས་ང་ཚོའི་ནང་ཁུལ་དུ་རྒྱལ་གཅེས་ཀྱི་བསམ་བློའི་ལྟ་བ་དྲིལ་བསྒྲགས་སྐོར་གྱི་སློབ་ཁྲིད་དང་བྱ་འགུལ་བགྲང་གིས་མི་ལངས་པ་ལོ་རེ་ནས་ལོ་རེ་བཞིན་དུ་ཤུགས་ཆེན་པོས་སྤེལ་གྱིན་ཡོད་པས།གཞུང་གིས་ང་ཚོ་ཚང་མ་ཀྲུང་ཧྭ་མི་རིགས་ཀྱི་བུ་རྒྱུད་ངོ་མ་ཡིན་ཚུལ་དང་།ང་ཚོའི་མེས་པོ་ནི་ཀྲུང་ཧྭ་མི་རིགས་ཀྱི་སྔོན་བྱོན་མེས་པོ་ཚོ་ཡིན་ཚུལ་ཡང་དང་བསྐྱར་དུ་བསྒྲགས་ཤིང་།དེ་ལ་སློབ་གྲོགས་མང་པོས་དགའ་སྤྲོའི་ངང་ལགས་སོ་ཞུ་གིན་ཡོད་དེ།སློབ་གྲོགས་ཚོའི་བསམ་པར་སྲིད་གཞུང་ཁོ་ནས་ང་ཚོར་ཁེ་ཕན་རེག་ཏུ་འཇུག་ཐུབ་ཅིང་།སྲིད་གཞུང་གིས་ང་ཚོའི་བདེ་འཇགས་འགན་ལེན་བྱས་ཏེ་བདེ་ཐང་ངང་འཚར་ལོངས་འབྱུང་དུ་འཇུག་ཐུབ་པར་ཡིད་ཆེས་ཀྱི་བསམ་པ་བཅངས་འདུགདེ་ནི་སློབ་གྲོགས་ཚོའི་བསམ་བློའི་རྩ་བར་གལ་ཏེ་ཁེ་ཕན་འོས་འཚམ་རེ་རེག་ཐུབ་ཚེ།རང་ཉིད་མི་རིགས་གང་ཞིག་གི་རྒྱུད་པ་ཡིན་མིན་ཁ་ཚ་དགོས་གཏུགས་ཀྱི་གནད་དོན་དང་གལ་ཆེན་ཞིག་མ་ཡིན་ཞིང་།རང་ཉིད་བོད་རིགས་ཡིན་པའི་བསམ་པ་སེམས་སུ་གནས་ཚེ་དེས་འཐུས་པར་འདོད་ཡོད་ཅིང་།སྲིད་གཞུང་གི་ཕྱོགས་སུ་གཡོལ་ནས་ཀྲུང་ཧྭ་མི་རིགས་ཡིན་པ་ཁས་ལེན་བྱས་ན་དེ་ལ་དགེ་མཚན་དང་ཁྱད་ཆོས་ཡོད་པར་འདོད་པ་རེད།བོད་མིའི་སེམས་རྩ་སྙིང་རྗེ་དང་རྣམ་དག་ཡིན་པས་ཏང་ནང་དུ་ཞུགས་པ་དང་ཏང་ལ་བསྟོད་གླུ་འབུལ་བ།ཁ་ནས་བྱུང་རྒྱལ་དུ་ཏང་གི་ལམ་ཕྱོགས་ལ་བསྔགས་བརྗོད་བྱེད་པ་སོགས་ནི་རྣམ་དག་གི་བྱ་བཞག་ཅིག་དང་།ཁེ་ཕན་ཡོད་པའི་ཁེ་སྤོགས་འདོད་གདུང་གི་སྐོམ་པ་སེལ་ཐབས་མཆོག་ཏུ་གྱུར་བ་རུ་ངོས་འཛིན་རྐྱང་བྱས་ཏེ།སློབ་གྲོགས་ཚོ་རིམ་གྱིས་མི་རིགས་ཆེན་པོའི་ལམ་ཕྱོགས་ལ་སེམས་ཤོར་ཏེ་དེའི་ནང་དུ་འགྲོ་འདོད་སྐྱེ་གིན་འདུགང་ཚོས་འདི་ལ་ཅི་ཟེར།